Talaq Fatwa
یہ ایک ہی طلاق ہوئی ہے۔ دستخط کے ساتھ تینوں طلاق بھیجنے کا ارادہ شامل نہیں اس لیے تین طلاق نہیں ہوئی۔ ہمارے پاس روایت موجود ہے کہ ایک صحابی،رکانہ بن عبد یزید نے حقیقتا تین طلاق دے دیے تھے مگر ارادہ ان کا ایک کا تھا تو رسول اللہ نے اسے ایک ہی تسلیم کیا۔ ۔ روایتوں کو جمع کرنے سے واقعے کی جو صورت سامنے آتی ہے ، وہ یہ ہے کہ اُنھوں نے اپنی بیوی کو اکٹھی تین طلاقیں دے دیں ۔ پھر نادم ہوئے اور اپنا معاملہ حضور صلی اللہ علیہ وسلم کی خدمت میں پیش کیا ۔آپ نے پوچھا : طلاق کس طرح دی ہے؟ اُنھوں نے عرض کیا : ایک ہی وقت میں بیوی کو تین طلاق دے بیٹھا ہوں ۔ آپ نے فرمایا : ارادہ کیا تھا ؟ اُنھوں نے عرض کیا کہ ارادہ تو ایک ہی طلاق دینے کا تھا۔ آپ نے قسم دے کر پوچھا اور اُنھوں نے قسم کھا لی تو آپ نے فرمایا : یہ بات ہے تو رجوع کر لو ، یہ ایک ہی طلاق ہوئی ہے ۔ اُنھوں نے عرض کیا : لیکن میں نے تو ، یا رسول اللہ ، تین طلاق کہا تھا۔ آپ نے فرمایا : میں جانتا ہوں ، تم رجوع کر لو، یہ طلاق دینے کا صحیح طریقہ نہیں ہے۔ اللہ تعالیٰ کا ارشاد ہے کہ عورتوں کو طلاق دو تو اُن کی عدت کے لحاظ سے طلاق دو (31 ابو داؤد ، رقم ۲۱۹۶، ۲۲۰۶۔ ابن ماجہ ، رقم ۲۰۵۱۔ ترمذی ، رقم ۱۱۷۷۔ احمد ، رقم ۲۳۸۳۔ یہ روایتیں سند کے لحاظ سے ضعیف ہیں، لیکن اِن کو جمع کیا جائے تو ضعف کا ازالہ ہو جاتا ہے۔)